10η Τακτική Συνεδρίαση ΕΣΕ ΠΕ Ν. Σμύρνης με Πρόεδρο τον κ. Σιούτα, στις 7 Μαΐου 2018

Συναδέλφισσες, Συνάδελφοι

Στη Συνεδρίαση συζητήθηκαν τα παρακάτω θέματα:

1. Συγκρότηση ΕΣΕ ΠΕ
2. Πλαίσιο λειτουργίας της ΕΣΕ ΠΕ
3. Αποζημίωση Προέδρου και Αντιπροέδρου ΕΣΕ ΠΕ
4. Τροφεία
5. Συγκρότηση ΔΣ της ΕΣΕ ΠΕ

Πρόεδρος και Αντιπρόεδρος: κ. Ν. Σιούτας και Ν. Περαθωράκης (με απόφαση του δημοτικού συμβουλίου)

Προτάθηκαν για τη θέση του Γραμματέα της ΕΣΕ ΠΕ τα παρακάτω μέλη:

* 1. Πανταζής Δημήτριος
  2. Κουτετέ Αικατερίνη

Εκλέχτηκε ο κ. Πανταζής με 5 ψήφους, έναντι της κ. Κουτετέ που πήρε 1 ψήφο. Λευκά ψήφισαν 5 (μεταξύ αυτών και οι δύο Δ/ντές που συμμετέχουμε στην ΕΣΕ ΠΕ).

1. Πλαίσιο λειτουργίας της ΕΣΕ ΠΕ

Για το πλαίσιο λειτουργίας της Επιτροπής συνοπτικά προτάθηκαν από τον κ. Σιούτα τα παρακάτω:

1. Προτεραιότητα για την ΕΣΕ ΠΕ είναι οι ανάγκες των σχολείων.
2. Οι συνεδριάσεις να γίνονται κάθε πρώτη Δευτέρα του μήνα και μαζί με τα θέματα της Ημερήσιας Διάταξης να δίνεται και ένα μικρό εισηγητικό.
3. Τα πάγια έξοδα (συντηρήσεις, κλπ) να καλύπτονται από το ταμείο της ΕΣΕ ΠΕ, ενώ όλες οι άλλες δαπάνες να καλύπτονται από τα χρήματα που θα δίνονται σε κάθε σχολείο με βάση κάποιον αλγόριθμο (αριθμό μαθητών, παλαιότητα κτιρίου, κλπ).
4. Η κάλυψη των αιτημάτων των σχολείων να ακολουθήσει άλλη λογική από αυτήν που ισχύει ως σήμερα (να ζητάνε τα σχολεία υλικά και να γίνεται στο μισό η περικοπή από την ΕΣΕ ΠΕ). Θέση του είναι να δίνονται υλικά κάθε δύο με τρεις μήνες σε κάθε σχολείο, ανάλογα με τον αριθμό των μαθητών. Να καλύπτονται βέβαια και οι έκτακτες ανάγκες των σχολείων.
5. Να δημιουργηθεί φάκελος για κάθε σχολείο με τα χρήματα που δικαιούται, τα αιτήματα που υποβάλλει και τα τιμολόγια των αγορών του, όπου θα μπορεί να έχει πρόσβαση κάθε Διευθυντής/τρια Δημοτικού ή Προϊσταμένη Νηπιαγωγείου της Ν. Σμύρνης.
6. Η ΕΣΕ ΠΕ πρέπει να κινείται σε πλαίσια νομιμότητας. Συνεπώς, τα τροφεία για τα παιδιά απόρων οικογενειών δεν είναι υπόθεση της ΕΣΕ ΠΕ αλλά των Κοινωνικών Υπηρεσιών του Δήμου.
7. Να μπει χρονοδιακόπτης για το φυσικό αέριο σε όλα τα σχολεία. Στους λογαριασμούς ΔΕΚΟ να γίνεται έλεγχος από την ΕΣΕ ΠΕ για να εξασφαλίζεται η σωστή διαχείριση των οικονομικών της επιτροπής. Στο πλαίσιο αυτό είναι απαραίτητος ο προϋπολογισμός των δαπανών.
8. Να δίνεται ανά χείρας στις Προϊσταμένες και τους Δ/ντές/ντριες το ποσό των 100 έως 200 ευρώ (άγνωστο προς το παρόν το κάθε πότε).
9. Να προσπαθήσουν όλοι να δώσουν τον καλύτερό τους εαυτό για την αποτελεσματική λειτουργία της ΕΣΕ ΠΕ.

Προσωπική μου τοποθέτηση ήταν σε γενικές γραμμές τα παρακάτω:

1. Να ενημερώνεται κάθε σχολείο για τις συνεδριάσεις της Επιτροπής αλλά και τα θέματα της Ημερήσιας διάταξης, ώστε να υπάρχει η δυνατότητα παρουσίας στις συνεδριάσεις. Για θέματα της ΗΔ που αφορούν σε κάποιο σχολείο σαφώς και προβλέπεται το δικαίωμα ψήφου από το Διευθυντή/Προϊσταμένη του εν λόγω σχολείου.
2. Να υπάρξει διαφάνεια στη λειτουργία της Επιτροπής.
3. Να κρατάει κάθε Δ/ντής αντίγραφο των τιμολογίων που αφορούν σε δαπάνες του σχολείου του.
4. Να ενημερώνεται κάθε σχολείο για τις συγκεντρωτικές του δαπάνες αλλά και αυτές των άλλων σχολείων της περιοχής.
5. Να υπάρχει σε κάθε συνεδρίαση της επιτροπής σαφής εικόνα των εσόδων-εξόδων αλλά και των χρεών της Επιτροπής.
6. Να υπάρξει ενημέρωση όλων των σχολείων για τις εργολαβίες που θα δρομολογηθούν έως το καλοκαίρι αλλά και τις προτεραιότητες που θα δοθούν στις επισκευαστικές ανάγκες των σχολείων.
7. Να καταγραφούν από την αρχή οι ανάγκες των σχολείων και να μπουν προτεραιότητες, σε συνεργασία και με τις Τεχνικές υπηρεσίες του Δήμου.
8. Να ξαναδούμε τη λειτουργία των ΚΔΑΠ στα τρία δημοτικά σχολεία, αφού δημιουργούνται διάφορα προβλήματα και οι ζημιές που προκαλούνται δεν αποκαθίστανται από το Δήμο.

Στις τοποθετήσεις των μελών του ΔΣ της Επιτροπής ειπώθηκαν, μεταξύ άλλων, τα παρακάτω:

Η ΕΣΕ δεν μπορεί να καλύψει επισκευαστικές ανάγκες των σχολείων που είναι υποχρέωση των Τεχνικών Υπηρεσιών.

Δεν μπορεί να λειτουργήσει ο αλγόριθμος, αφού σε κάποια σχολεία λειτουργούν ΚΔΑΠ ή κάποια άλλα είναι έχουν κοινούς λογαριασμούς με σχολεία της Β/θμιας.

Αναγκάστηκα να αποχωρήσω στη συνέχεια από τη συνεδρίαση, γιατί έπρεπε να συμμετάσχω στη συνεδρίαση του ΔΣ του Συλλόγου Εκπ/κών ΠΕ που είχε οριστεί εκείνη την ώρα.

Απ’ ό,τι με ενημέρωσε ο συνάδελφος ο Γ. Μανωλαράς, ειπώθηκαν τα παρακάτω:

1. Αποζημίωση Προέδρου και Αντιπροέδρου ΕΣΕ ΠΕ

Αναφορικά με την αποζημίωση του Προέδρου, αναφέρθηκε η πρόθεση του κ. Σιούτα να μην αποζημιώνεται για το έργο του στην Επιτροπή. Στην κριτική, ωστόσο, που ασκήθηκε, ακούστηκε η άποψη ότι αυτό γίνεται για λόγους εντυπωσιασμού.

1. Τροφεία

Αναφορικά με τα τροφεία, αυτά θα αποτελέσουν στο εξής αρμοδιότητα των Κοινωνικών Υπηρεσιών.

Με εκτίμηση

Ανθή Μαντζαβράκου